菊冬榮
作者：薛季宣
朝代：宋

paragraphs: 時乎時乎，去去如車轂之運行。
瞥然過目無留停，追隨無及不我待。
東籬菊花無耗，迤邐真到陽冬始敷榮。
落落離離𪿨礧，蔓衍布丘坂。
碧爲之葉紫其莖，爭妍騁媚芬芳吐。
如金如玉之繁英，含霜萬顆好顔色。
節雖可尚時難并，惟重陽日月二九之嘉會。
此時抱一符乾貞，年年閭里交相慶。
賓朋相將相喚，携手登高陵。
采茱插鬢款終日，揉挪碎蕊滿琖浮醁醽。
乃今候遲閏冬孟，其如金烏自飛𩆊走𨁈。
黄華從此後期拆，枉教陶令舒手望穿兩眼睛。
殊不見甲茁與芽萌，花誠細事足多惜，時良不遇令我傷衷情。
聖王作應五百歲，文昌歿既三千齡。
中間賢君苦無輔，唐宗世民周宗榮。
孔丘無位皆汲汲，到頭畢竟嗟無成。
應如此花時來不吐穎，過期無用還叢生。
叢生失時又無用，蹉跎畢世空冥冥。
于嗟後聖不時作，使人雨淚雰零零。
不如及花開，香醪但時傾。
莫教花瘁後，有辜負花名。